Torsten Schack Pedersen (V), 2023-03-16:
Tak for ordet.
Beslutningsforslaget drejer sig – hvilket forhåbentlig er tydeligt – om, at forslagsstillerne vil pålægge regeringen at tage de nødvendige skridt for at indføre et permanent forbud mod minkavl.
Det er jo et forslag, der har været diskuteret i Folketingssalen gentagne gange i flere år, og Venstres position er velkendt: Vi har ikke været tilhængere af et forbud mod minkavl, og vi mener sådan set fortsat, at minkavl skal være muligt i Danmark.
Og jeg synes faktisk, at hvis man kigger på historien, har det danske minkerhverv været et stolt erhverv i Danmark, der har bidraget med tusindvis af arbejdspladser, primært i vores landdistrikter; det har stået for store eksportindtægter; og vi har sådan set været verdensførende i forhold til at sikre en høj standard inden for dyrevelfærd.
Og det er jo en kombination af regler, som vi har indført i Folketinget, EU-regler, men også initiativer, som branchen selv har taget for at sikre, at der har været en høj grad af dyrevelfærd i minkproduktionen.
Vi var nogle, der så tog ansvar og var med til at sikre en erstatningsordning for de minkavlere, hvis produktion blev lukket ned.
Det var en erstatningsordning, der – som Socialdemokratiets ordfører ganske rigtigt sagde – blev indført af et bredt flertal i Folketinget, herunder SF.
Og den aftale indebar også en dvaleordning, altså at de minkavlere, der havde fået slået deres dyr ned, men som ønskede at genoptage minkerhvervet, i første omgang i 1 år – det blev forlænget til 2 år – kunne indgå i en dvaleordning, få dækket deres omkostninger og så starte op igen, når det igen er muligt og sundhedsfagligt forsvarligt at drive minkavl i Danmark.
Og det er det, som SSI har vurderet: at det er forsvarligt at genoptage minkavl i Danmark.
Derfor udløb det midlertidige forbud mod hold af mink ved nytår, og der er i øjeblikket tre minkavlere, der har genoptaget produktionen.
Jeg synes, det er lidt mærkeligt, at SF indgår en aftale om en dvaleordning, som giver mulighed for genoptagelse af minkerhvervet, og nu er vi så i den situation, at det er sundhedsfagligt forsvarligt at drive minkavl i Danmark, men SF vil så alligevel gøre forbuddet mod minkavl permanent.
Det synes vi i Venstre er temmelig besynderligt.
For der er jo selvfølgelig indført en lang række sundhedskrav for at sikre, at risikoen er så lav som muligt.
Vi er også optaget af – som jeg sagde – at der er en høj grad af dyrevelfærd.
Og jeg anerkender, at der er forskellige syn på det, men vil også bare understrege, at branchen jo selv har taget en lang række initiativer, også i dialog med forskere fra universiteter, for at sikre en høj grad af dyrevelfærd, for det har sådan set også betydning i forhold til kvaliteten af det skind, som bliver produceret.
Dyrevelfærden skal være i orden, og jeg vil også kvittere for, at ministeren jo generelt har indbudt til en diskussion om muligheden for at forbedre dyrevelfærden.
Der er det selvfølgelig også naturligt, at der bliver kigget på, om der er mulighed for initiativer, der kan højne dyrevelfærden hos mink.
Men vi står altså også ved den aftale, som siger, at de minkavlere – og det er så indtil videre tre – der ønsker at starte op, skal have mulighed for det.
Derfor kan vi ikke støtte beslutningsforslaget.